**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2019-02-20 Nr. TAR-15

Posėdis vyksta 2019-02-18. Pradžia 13.00 val.

Posėdžio pirmininkė – Jolanta Skrabulienė.

Posėdžio sekretorė – Aldutė Meniakina.

Posėdyje dalyvauja komiteto nariai: Jonas Sąlyga, Saulius Liekis, Artūras Razbadauskas. Nedalyvauja Alfonsas Vildžiūnas, Vaida Žvikienė.

Posėdyje dalyvavusių komiteto narių ir asmenų sąrašai pridedami (1, 2 priedai).

DARBOTVARKĖ (patvirtinta bendru sutarimu):

1. Dėl Klaipėdos miesto savivaldybės 2019 metų biudžeto patvirtinimo. Pranešėja R. Kambaraitė.

2. Dėl socialinio būsto nuomos sąlygų pakeitimo. Pranešėja D. Netikšienė.

3. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

4. Dėl savivaldybės būsto nuomos sąlygų pakeitimo. Pranešėja D. Netikšienė.

5. Dėl savivaldybės būsto fondo ir socialinio būsto sąrašų patvirtinimo. Pranešėja D. Netikšienė.

6. Dėl Klaipėdos miesto savivaldybės 2019–2022 metų visuomenės sveikatos rėmimo specialiosios programos patvirtinimo. Pranešėja J. Asadauskienė.

7. Dėl pritarimo Klaipėdos miesto savivaldybės administracijos direktoriaus ir Klaipėdos miesto savivaldybės administracijos 2018 metų ataskaitai. Pranešėjas S. Budinas.

1. SVARSTYTA. Klaipėdos miesto savivaldybės 2019 metų biudžeto patvirtinimas.

Pranešėja R. Kambaraitė teikiamu sprendimo projektu siūlo patvirtinti Klaipėdos miesto savivaldybės 2019 metų biudžetą – 183555,4 tūkst. eurų prognozuojamas 2019 metų biudžeto pajamas, nustatyti asignavimus asignavimų valdytojų programoms vykdyti, paskirstyti asignavimus iš apyvartinių lėšų 2019 m. sausio 1 d. likučio. Planuojant ir vykdant valdžios sektoriui priskiriamus biudžetus turi būti atsižvelgiama į ekonomikos ciklo fazę - ekonomikos pakilimo metu iš surenkamų perteklinių pajamų turi būti formuojamas biudžeto perteklius, kuris ekonomikos nuosmukio metu naudojamas pajamų sumažėjimui kompensuoti. Vykdydami šią taisyklę buvo parengtas 2019 m. Klaipėdos savivaldybės biudžeto projektas. Pažymi, jog tvirtinant 2019 metų valstybės biudžeto ir savivaldybių biudžetų finansinius rodiklius, įstatyme yra nuostata, kuria patvirtintos savivaldybių prognozuojamos pajamos. Klaipėdos miesto savivaldybei patvirtintos prognozuojamos gauti pajamos – 100832 tūkst. Eur. Šiuo rodikliu savivaldybė privalo vadovautis rengdama savo biudžetą ir keisti jo negali. Skaičiuojant šį rodiklį, neįskaitomos savivaldybių biudžetinių įstaigų pajamos, vietinės rinkliavos, Europos Sąjungos finansinės paramos lėšos, pajamos iš turto realizavimo bei pajamos, priskirtos pagal Savivaldybių aplinkos apsaugos rėmimo specialiosios programos įstatymą.

Pranešėja kalba apie bendrą biudžeto apimtį bei asignavimus, akcentuoja pagrindinius pakeitimus ir atsako į komiteto narių pateiktus klausimus.

J. Skrabulienė sako, jog svarbiausia tai, kad biudžetas subalansuotas ir siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

2. SVARSTYTA. Socialinio būsto nuomos sąlygų pakeitimas.

Pranešėja D. Netikšienė pristato sprendimo projektą, kuriuo siūloma patenkinti savivaldybės socialinio būsto Klaipėdoje, nuomininkės A. R. prašymą pakeisti nuomos sąlygas, nes pagal 2018 metų Metinės gyventojo (šeimos) deklaracijos duomenis jos deklaruotas turtas daugiau kaip 25 proc. viršija Paramos būstui įsigyti ar išsinuomoti įstatymo 11 straipsnio 2 dalyje nustatytus pajamų dydžius teisei į socialinio būsto nuomą pagrįsti. Dėl šios priežasties teisę nuomotis būstą socialinio būsto nuomos sąlygomis ši nuomininkė prarado. Socialinis būstas Klaipėdoje, atsižvelgiant į savivaldybės gyvenamųjų patalpų nuomos klausimais nagrinėti komisijos posėdžio 2016-11-03 protokolą A. R. ir 2017-03-06 Savivaldybės administracijos direktoriaus įsakymu buvo išnuomotas išimties tvarka, nes šeimoje dviem nepilnamečiams vaikams yra nustatytas sunkus neįgalumas. Vykdydama Įstatyme nustatytą prievolę, nuomininkė Savivaldybės administracijai pateikė 2018 metų Metinę gyventojo turto deklaraciją. Nagrinėjant duomenis buvo nustatyta, kad socialiniame būste gyvenančios nuomininkės 2018 metais gautos pajamos siekė 12216 Eur. Šią sumą sudaro išmokos neįgaliems vaikams ir prisiteisti alimentai iš buvusio vyro vaikų išlaikymui. Tai yra, pajamų dydis 32% viršija Įstatymo 11 straipsnio 2 dalies 1 punkte nurodytą nustatytą didžiausią leistiną trijų asmenų šeimos pajamų dydį, gyvenančių Klaipėdos mieste - 9272 Eur. A. R. nuomojamo socialinio būsto Klaipėdoje, nuomos mokestis už visą nuomojamą plotą yra 39,61 Eur, Pakeitus socialinio būsto nuomos sąlygas, nuomininkė pirmus metus mokėtų 20% didesnę nuomą – 47,53 Eur, o po metų – 99,03 Eur. Siūlo tenkinti nuomininkės prašymą, nes iš buto išsikelti su vaikais ji neturi galimybių. Valstybės įmonės Registrų centro Nekilnojamojo turto registro centrinio duomenų banko duomenų bazėje kito jai nuosavybės teise priklausančio būsto nėra įregistruota. Su nuomos sąlygų pakeitimo pasekmėmis ir galimybėmis nuomininkė yra supažindinta.

J. Skrabulienė siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

3. SVARSTYTA. Atleidimas nuo socialinio būsto nuomos mokesčio mokėjimo.

Pranešėja D. Netikšienė sako, kad šiuo sprendimo projektu siūloma nuo 2019 m. vasario 1 d. iki 2019 m. gruodžio 31 d. atleisti nuo savivaldybės socialinio būsto Klaipėdoje, nuomininkę N. R, kuri gyvena 3-jų kambarių 77,95 kv. m naudingojo ploto socialiniame būste. Nuomininkė vieniša mama, auginanti 3 nepilnamečius vaikus ir 1 pilnametę dukrą J. R., kuri mokosi Klaipėdos „Vėtrungės“ gimnazijoje IV klasėje pagal vidurinio ugdymo programą. Nuomininkė pastaruoju metu jaučią didžiulį nepriteklių, nors yra dirbanti, tačiau gauna mažas pajamas, kurios neviršija 1 VRP dydžio vienam asmeniui. Iš Savivaldybės Socialinės paramos skyriaus gavo vienkartinę socialinę pašalpą ir paramą mokinio reikmenims įsigyti taip pat kas mėnesį gauna išmokas už vaikus, būsto išlaidų kompensaciją. Jos deklaruotas praėjusių kalendorinių 2018 metų pajamas sudarė su darbo santykiais susijusios pajamos, ir išmokos vaikams iš viso 3883 Eur arba 64,72 Eur vienam šeimos nariui. Skolų už būsto nuomą 2019 m. vasario 1 d. neturi.

J. Skrabulienė siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

4. SVARSTYTA. Savivaldybės būsto nuomos sąlygų pakeitimas.

Pranešėja D. Netikšienė pristato sprendimo projektą. Vadovaujantis Lietuvos Respublikos vietos savivaldos įstatymo 16 straipsnio 2 dalies 26 punktu, Savivaldybės būsto ir socialinio būsto nuomos tvarkos aprašo, patvirtinto Klaipėdos miesto savivaldybės tarybos 2015 m. liepos 31 d. sprendimu ir atsižvelgdama į N. R. ir G. P. prašymus, siūlo pakeisti nuomos sąlygas ir nuomoti būstą socialinio būsto nuomos sąlygomis šioms savivaldybės būsto nuomininkėms N. R. ir G. P., gyvenančioms Klaipėdoje.

J. Skrabulienė siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

5. SVARSTYTA. Savivaldybės būsto fondo ir socialinio būsto sąrašų patvirtinimas.

Pranešėja D. Netikšienė pristato sprendimo projektą. Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos paramos būstui įsigyti ar išsinuomoti įstatymo 4 straipsnio 5 dalies 4 punktu, siūlo patvirtinti Savivaldybės būsto fondo sąrašą;  Socialinio būsto, kaip Savivaldybės būsto fondo dalies, sąrašą ir pripažinti netekusiu galios Klaipėdos miesto savivaldybės tarybos 2018 m. sausio 25 d. sprendimą Nr. T2-3 „Dėl Savivaldybės būsto fondo ir savivaldybės socialinio būsto sąrašų patvirtinimo“ su visais pakeitimais ir papildymais.

S. Liekis primena, jog tarybos posėdžio metu buvo pasidomėta kur galima rasti informaciją dėl eilės ir nenaudojamo socialinio būsto.

D. Netikšienė pažymi, kad visa aktuali informacija, susijusi su socialiniu būstu skelbiama savivaldybės internetinėje svetainėje ir pateikia išsamią informaciją apie esamus socialinius būstus.

J. Skrabulienė siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

6. SVARSTYTA. Klaipėdos miesto savivaldybės 2019–2022 metų visuomenės sveikatos rėmimo specialiosios programos patvirtinimas.

Pranešėja J. Asadauskienė pažymi, kad teisės aktai, įpareigojantys patvirtinti savivaldybės visuomenės sveikatos rėmimo specialiąją programą ir pasibaigusi Tarybos 2015-03-26 sprendimu T2-42 patvirtinta Klaipėdos miesto savivaldybės 2015–2018 metų visuomenės sveikatos rėmimo specialioji programa. Tarybos sprendimu tvirtinama Klaipėdos miesto savivaldybės 2019-2022 metų visuomenės sveikatos rėmimo specialioji programa, kurioje išdėstyta situacijos analizė, jos tikslas ir uždaviniai, prioritetinės sveikatinimo kryptys, vertinimo kriterijai, laukiami rezultatai.

Pažymi, jog patvirtinus 2019-2022 metų Programą, 4 metus bus tikslingai ir kryptingai vykdomos visuomenės sveikatinimo veiklos, siekiant išsikelto Programos tikslo. Programa orientuota į gyventojų visuminį sveikatos supratimo formavimą, skatinant laikytis sveikos gyvensenos principų ir stiprinant asmeninę atsakomybę už savo sveikatą. Programa siekiama Klaipėdos miesto gyventojų sveikos gyvensenos žinių, elgsenos sveikos gyvensenos klausimais pokyčių bei rizikos veiksnių paplitimo mažėjimo apimčių Klaipėdos miesto gyventojų veikloje. Programos lėšų finansavimo šaltiniai yra savivaldybės biudžeto asignavimai; savanoriškos fizinių ir juridinių asmenų įmokos; 20 procentų savivaldybių aplinkos apsaugos rėmimo specialiosios programos lėšų; kitos teisėtai įgytos lėšos. Lėšos numatytos savivaldybės strateginės veiklos plane, kuris tvirtinamas Klaipėdos miesto savivaldybės tarybos sprendimu.

J. Skrabulienė siūlo pritarti sprendimo projektui bendru sutarimu.

NUTARTA. Pritarti pateiktam sprendimo projektui(bendru sutarimu).

7. SVARSTYTA. Pritarimas Klaipėdos miesto savivaldybės administracijos direktoriaus ir Klaipėdos miesto savivaldybės administracijos 2018 metų ataskaitai.

Pranešėjas S. Budinas pristato savivaldybės administracijos 2018 metų ataskaitą. Įvardina veiklos rezultatus, pamini pagrindinius įgyvendintus bei neįgyvendintus projektus, akcentuoja esminius dalykus socialinėje srityje.

J. Sąlyga prašo pakomentuoti kas yra nuveikta sveikatos srityje.

S. Budinas pateikia informaciją apie įvykdytus projektus ir atsako į komiteto narių pateiktus klausimus.

V. Lupeika primena apie nesutvarkytus Ąžuolyno ir Malūno parkus. Pastebi, kad yra apleistas skveras prie geležinkelio stoties, apleistos istorinės kapinaitės bei Luizės parkas Tauralaukyje.

S. Budinas informuoja ir pakomentuoja apie jau parengtus projektus minėtiems objektams sutvarkyti.

J. Skrabulienė padėkoja už pateiktą išsamią informaciją.

NUTARTA. Informacija išklausyta.

|  |
| --- |
|  |

Posėdis baigėsi 14.00 val.

Posėdžio pirmininkė Jolanta Skrabulienė

Posėdžio sekretorė Aldutė Meniakina